Universitetet i Bergen

Universitetet i Bergen (UiB) er et forskningsintensivt statlig norsk universitet. Det er Norges nest eldste universitet og ble etablert i dagens form i 1946 på grunnlag av eldre vitenskapelige institusjoner på universitetsnivå som kan føres tilbake til 1825. Universitetet i Bergen regnes til gruppen av «gamle universiteter» i Norge og er et av de høyest rangerte universitetene i Norge og Norden.

Universitetet i Bergen er både en forsknings- og undervisningsinstitusjon, og omfatter de fleste klassiske universitetsdisiplinene, herunder fag som medisin, jus og psykologi. Universitetet har siden starten vært ledende i Norge innen flere naturvitenskapelige fagområder som oceanografi og klimaforskning, og Bergensskolen innen meteorologi ved Geofysisk institutt var verdensledende siden tidlig på 1900-tallet. I etterkrigstiden var universitetet også sentralt i utbyggingen av samfunnsvitenskapelig forskning. Universitetet har klima/energi, marin forskning og globale samfunnsutfordringer som satsningsområder. Det er organisert i syv fakulteter og en rekke tilhørende institutter og faglige sentre. Universitetet har over  ansatte og  studenter. UiB er majoritetseier i Norwegian Research Centre (NORCE), en av Norges største forskningsorganisasjoner som driver både grunnforskning og anvendt forskning, og har et nært faglig samarbeid med dette instituttet. UiB er også majoritetseier i Nasjonalt kunnskapssenter om vold og traumatisk stress.

Universitetet i Bergen er et byuniversitet der sentrale deler av campus ligger nær de sentrale delene av Bergen, med universitetsområder på Nygårdshøyden, Marineholmen og Årstad med Haukeland. De juridiske, humanistiske, psykologiske, samfunnsvitenskapelige og matematisk-naturvitenskapelige fakultetene ligger på Nygårdshøyden. Årstadvollen er helsecampus for Universitetet i Bergen og dets medisinske fakultet. Dette ligger tett ved universitetssykehusene Haukeland og Haraldsplass. Fakultet for kunst, musikk og design ligger på Møllendal.

UiB er en del av Coimbragruppen av ledende europeiske forskningsuniversiteter og av U5-gruppen av Norges eldste og høyest rangerte universiteter. Universitetet rangeres gjennomgående i den beste prosenten blant verdens universiteter, ofte blant verdens 200 beste universiteter som helhet og blant verdens 50 beste universiteter innen geofag og oseanografi. Ifølge THE World University Rankings var UiB med en 135.-plass i 2010 beste norske blant verdens 200 beste universiteter.THE World University Rankings 2010, publisert 16.9.2010, besøkt 16.9.2010. UiB er vurdert som nummer 43 i Europa på Times Higher Educations World University Rankings for 2010. I QS World University Rankings for 2010 kom UiB på 133. plass.QS World University Rankings Results 2010 , besøkt 16.9.2010. UiB ble i Kunnskapsdepartementets rapport Forskningsbarometeret 2011 vurdert som det beste i Norge, forskning og utdanning sett i sammenheng."Når vi ser bort fra den engelskspråklige verden, hevder norske og særlig nordiske universiteter seg bra på de internasjonale rangeringene til Times Higher Education Supplement (THE) og Shanghai Jiao Tong University. Blant norske universiteter kan det se ut som om Universitetet i Bergen kommer best ut når utdanning og forskning ses i sammenheng." Er norske universiteter gode nok? , Kunnskapsdepartementet, 2011, s. 79. Besøkt 28.3.2011.

Bergen Open Research Archive er et fritt tilgjengelig, digitalt arkiv over forskningsmateriell drevet av Universitetet i Bergen.

 Historie og kultur 
Universitetet i Bergen ble etablert ved stortingsvedtak av 9. april 1946. Lov om Universitetet i Bergen trådte i kraft 30. august 1946. Etableringen ble delvis finansiert av filantropen Lauritz Meltzer som ga navn til Meltzerprisen.

Universitetet har røtter i eldre vitenskapelige institusjoner i Bergen som kan føres tilbake til 1825. Bergens Museum drev fra 1800-tallet forskning og fra 1907 også undervisning. Geofysisk institutt, innlemmet i UiB i 1946, ble grunnlagt i 1917 som en videreføring av forskningsaktiviteter ved Bergens Museum og Biologisk Stasjon (etablert 1892), og var fra starten en av Norges ledende geovitenskapelige og oceanografiske forskningsinstitusjoner, og anerkjent som en institusjon på universitetsnivå og med rett til å bruke professortittelen. I miljøet knyttet til de vitenskapelige institusjonene i Bergen ble også Studentersamfunnet i Bergen stiftet i 1934, 12 år før universitetet. I en utredning for Stortinget om et nytt universitet slås det for eksempel fast at «nemdi vil peike på nokre moment av interessa for universitetslivet ved eit nytt universitet i Bergen bygd på Museet (...) Eit studentersamfund i Bergen hev alt i fleire år samla ein stor krins av studerande og eldre academici til møte med fyredrag, ordskifte og tidtrøyte».

miniatyr|Mannskoret Arme Riddere opptrer i Storelogen på Det Akademiske Kvarter.

Kunst- og designhøgskolen i Bergen ble fusjonert inn i UiB i 2017,KHiB og UiB ønsker sammenslåing og slått sammen med Griegakademiet til Fakultet for kunst, musikk og design.

Det finnes et stort antall studentorganisasjoner ved UiB. I tillegg til linjeforeninger tilknyttet de ulike fakultetene, holder flere studentorganisasjoner til i studenthusene Hulen og Det Akademiske Kvarter («Kvarteret»). Studentersamfunnet og universitetets offisielle mannskor, Mannskoret Arme Riddere, er blant foreningene med tilhold i Kvarteret. Studentenes fagutvalg på de forskjellige fagene arrangerer fagkritisk dag første torsdag i mars.

 Rektorer ved UiB 
 1946–1953 Professor Bjørn Trumpy (mat-nat)
 1954–1959 Professor Erik Waaler (medisin) 
 1960–1965 Professor Ludvig Holm-Olsen (HF)
 1966–1971 Professor Håkon Mosby (mat-nat)
 1972–1977 Professor Arne-Johan Henrichsen (HF) 
 1978–1983 Professor Ørjar Øyen  (SV) 
 1984–1989 Professor Arnfinn Graue (mat-nat)
 1990–1995 Professor Ole Didrik Lærum (medisin)
 1996–1998 Professor Jan Fridthjof Bernt (jus)
 1999–2005 Professor Kirsti Koch Christensen (HF)
 2005–2013 Professor Sigmund Grønmo (SV)
 2013–2021 Professor Dag Rune Olsen (mat-nat)
 2021– Professor Margareth Hagen (HF)

 Fakulteter 
Ved opprettelsen i 1946 ble Universitetet i Bergen organisert med tre fakulteter: Det historisk-filosofiske, Det matematisk-naturvitenskapelige og Det medisinske fakultet. I 1970 ble Det odontologiske og Det samfunnsvitenskapelige fakultet etablert og ti år senere, i 1980, fulgte opprettelse av Det psykologiske og Det juridiske fakultet. Fra 2008 ble fakultetene for medisin og odontologi slått sammen til ett fakultet. I 2017 ble det lagt til et nytt fakultet for kunst, musikk og design, som var en sammenslåing av den tidligere Kunst- og designhøgskolen i Bergen (KHiB) og Griegakademiet.

Ved Universitetet i Bergen finnes disse sju fakulteter:

 Det humanistiske fakultet
 Det juridiske fakultet
 Fakultet for naturvitenskap og teknologi
 Det medisinske fakultet
 Det psykologiske fakultet
 Det samfunnsvitenskapelige fakultet
 Fakultet for kunst, musikk og design

Ved fakultetene drives forskning og utdanning på bachelor-, master- og doktorgradsnivå.

Rangeringer
I en gjennomgang av kvaliteten ved norske universiteter foretatt av Kunnskapsdepartementet og publisert i rapporten Forskningsbarometeret 2011, ble UiB vurdert som det beste universitetet i Norge, når indikatorer på både forskning og utdanning tas i betraktning og ses i sammenheng.

Universitetet i Bergen er rangert slik på forskjellige internasjonale rangeringslister:

Rangeringens navn20162015201420132012THE World University RankingsTHE World University Rankings201–250182201–225201–225226–250QS World University RankingsQS World University Rankings, viderefører THE-QS World University Rankings fra før 2010.177181155151145

 Universitetsbiblioteket 
Universitetsbiblioteket i Bergen (UBB) ble offisielt opprettet i 1948, to år etter universitetets offisielle grunnleggelse. Som universitetet er imidlertid biblioteket en videreføring av virksomheten ved Bergens Museums, der det fra 1825 også fantes et bibliotek. Først i 1961 fikk biblioteket sitt eget bygg, reist ved hjelp av en donasjon fra J.L. Mowinckels rederi. 

UBB har ansvaret for informasjons- og dokumentasjonstjenester, forskning og undervisning som drives ved UiB. Biblioteket har en desentralisert struktur, med fakultetssamlinger og egne bibliotek for humaniora, realfag, medisinske fag, odontologiske fag, samfunnsvitenskap, juridiske fag og psykologi. UBBs samlinger består av omkring 1,78 millioner bind bøker og tidsskrifter. I tillegg kommer spesialsamlinger for manuskripter, diplomer og kart og billedsamlingen. Her finnes vel  manuskripter og diplomer, ca.  kartblad og atlas, samt  bilder. Universitetsbibliotekets samling tilføres i stadig større grad elektroniske objekter, og av UBBs  tidsskriftabonnementer, er  i elektronisk form. 

 Universitetsmuseet i Bergen 
Universitetsmuseet i Bergen eksisterer som en egen enhet ved Universitetet i Bergen. Museet driver innsamling, dokumentasjon, bevaring, forskning og formidling og er organisert i to avdelinger. Ved De kulturhistoriske samlinger dekkes antropologi, arkeologi, kunst- og kulturhistorie. Her finnes også en egen og konserveringsseksjon. De naturhistoriske samlinger dekker botanikk, geologi og zoologi. Begge samlinger har museumsbygg på Nygårshøyden i Bergen sentrum, der det også er en botanisk hage i tilknytning til Naturhistorisk museum. De naturhistoriske samlinger omfatter også Arboretet og Botanisk hage på Milde.

 Sentre 
I tillegg til fakultetene med ordinære institutter har Universitetet i Bergen en rekke frittstående sentre. 

UiB er majoritetseier i Norwegian Research Centre (NORCE), en av Norges største forskningsinstitusjoner som driver både grunnforskning og anvendt forskning. UiB har et et nært samarbeid med NORCE, og flere av forskerne i NORCE har også bistillinger ved UiB.Skal styrke samarbeidet med NORCE, UiB

I tillegg har UiB flere pågående Senter for fremragende forskning:

 Senter for forskning på mødre- og barnehelseintervensjoner (CISMAC) 2013–2024
 Centre for Early Sapiens Behaviour (SapienCE) – 2017–2026
 Senter for digitale fortellinger (CDN) – 2023–2033
 Bergen senter for etikk og prioritering (BCEPS) – 2023–2033

UiB er også partner i SFF-senteret Norsk senter for forsking på mentale lidelser (NORMENT), der UiO er vertsinstitusjon.

Birkelandsenteret for romforsking (2013–2023), Senter for geobiologi (2008–2017), og Senter for kreftmarkører (CCBIO) (2013–2022) har også vært tidligere SFF-er ved UiB. Andre sentre som har hatt SFF-status tidligere er Bjerknessenteret for klimaforskning, Senter for middelalderstudier (CMS) og Senter for integrert petroleumsforskning (CIPR).

 Kjente alumner 

 Se også 
 Liste over æresdoktorer ved Universitetet i Bergen
 Alumner av Universitetet i Bergen med Wikipedia-artikler
 Høgskolen på Vestlandet
 Studentersamfunnet i Bergen
 Mannskoret Arme Riddere
 Studentparlamentet ved Universitetet i Bergen

 Referanser 

 Eksterne lenker 

  Oversikt over alle fakulteter og institutter ved Universitetet i Bergen
  Studietilbud ved Universitetet i Bergen
  Universitetsbiblioteket
  Universitetsmuseet i Bergen
  Selmersenteret 




Kategori:Utdanningsinstitusjoner etablert i 1946